欧阳修
送荥阳魏主簿
卓荦东都子，姓名闻十年。
穷冬雪塞空，千里至我门。
子足未及阈，我衣惊倒颠。
仆童相视疑，寮吏或不然。
俛首鹄鹤啄，进趋凫鴈联。
青衫靴两脚，言色倩以温。
於公门岂少，乃独得公懽。
受知固不易，知士诚尤难。
我思屈童吏，欲辩难以言。
觞豆及嘉节，高堂列群贤。
文章看落笔，论议驰後先。
破石出至宝，决高泻长川。
光晖相磨晻，浩渺肆波澜。
寮吏媿我叹，仆童恪生颜。
我顾寮吏嘻，士岂此以观。
此聊为戏耳，以惊仆童昏。
士欲见其守，视其居贱贫。
欲知其所趋，试以义利干。
我始识其面，已窥其肺肝。
礼有来必往，木瓜报琅玕。
十年思见之，一日舍我还。
何用慰离居，赠子以短篇。